2.

Ir šādas sabiedrisko pakalpojumu sniegšanas saistības. Saistībā ar pārvadājumu jaudu un pakalpojumu nepārtrauktību Regulāro pasažieru un kravas pārvadājumu kopējai jaudai, ko katrā maršrutā nodrošina visi pārvadātāji, kas darbojas šai maršrutā, ir jābūt vismaz līdzvērtīgai jaudai, kas minēta I pielikumā. Ja vidējais pārdoto vietu skaits konkrētā maršrutā jebkurā IATA sezonā pārsniedz 75 %, minimālā jauda, ko nodrošina nākamajā sezonā, pietiekami jāpalielina, lai saglabātu šo vidējo rādītāju. Nosakot šos rādītājus, vērā neņem tās vietas, kas pārdotas veicināšanas kampaņu laikā par īpašām cenām iedzīvotājiem un studentiem. Paredzētie pakalpojumi jāgarantē vismaz visu kalendāro gadu, un, izņemot tālāk uzskaitītos ārkārtas gadījumus, tos var pārtraukt vienīgi ar sešu mēnešu iepriekšēju brīdinājumu. Pārvadājumu jaudas samazināšanai vajadzīga iepriekšēja Valsts civilās aviācijas institūta [Instituto Nacional de Aviação Civil] atļauja, un to var iegūt tikai pēc sešiem mēnešiem, ja rezultātā piedāvātās jaudas kopapjoms ir mazāks par vērtībām, kas minētas šā pielikuma pirmajā punktā, un šādā gadījumā Valsts civilās aviācijas institūtam ir jāatbild pārvadātājam trīsdesmit dienu laikā pēc paziņojuma. Izņemot nepārvaramas varas gadījumus, to lidojumu skaits, kas atcelti ar pārvadātāju tieši saistāmu iemeslu dēļ, nedrīkst pārsniegt 2 % no paredzētā lidojumu skaita attiecīgajā laikposmā; “atcelšana” nozīmē nenotikušu lidojumu, kas bijis iepriekš plānots un kurā bijusi rezervēta vismaz viena vieta. Ja lidojumi uz laiku tiek pārtraukti neparedzamu apstākļu, nepārvaramas varas vai citu iemeslu dēļ, plānotais vietu skaits jāpalielina par vismaz 60 % no brīža, kad ir iespējams atsākt lidojumus maršrutā, līdz pakalpojumu pārtraukuma laikā iekavētās satiksmes apjoma izlīdzināšanai. Ja lidojumi Lisabona–Orta–Lisabona un Lisabona–Piku–Lisabona atcelti nelabvēlīgu laikapstākļu dēļ, pārvadātājs var mainīt lidojuma galamērķi un nolaisties tuvākajā salā, taču tam pašam ir jāsedz izmaksas par jūras pārbraucienu no nolaišanās salas līdz salai, kas bija sākotnēji plānotais lidojuma galamērķis. Saistībā ar precizitāti Izņemot nepārvaramas varas gadījumus, kavēšanās par vairāk nekā 15 minūtēm tādu iemeslu dēļ, kuri tieši saistāmi ar pārvadātāju, nedrīkst notikt vairāk nekā 15 % lidojumu. Saistībā ar izmantoto gaisa kuģu kategoriju un ekspluatācijas apstākļiem Satiksme jānodrošina ar attiecīgi sertificētiem reaktīviem lidaparātiem, kuru minimālā pasažierietilpība ir 90 vietas; nodrošinot satiksmi ar Ortas un Piku lidostu, gaisa pārvadātājiem jāievēro noteikumi, kas publicēti “Portugāles aeronavigācijas informācijā” [“Aeronautical Information of Portugal”] (AIP). Satiksmi maršrutā Funšala–Pontadelgada–Funšala var nodrošināt arī ar pienācīgi sertificētām turbopropelleru lidmašīnām, kuru minimālā pasažierietilpība ir 50 pasažieri. Saistībā ar satiksmes minimālo biežumu — Maršrutā Lisabona–Pontadelgada–Lisabona: vismaz viens turp un atpakaļ reiss dienā no 8.00 līdz 21.00 visu gadu, viens lidojums nedēļā var būt apvienots ar maršrutu Lisabona–Santamarija–Lisabona. — Maršrutā Lisabona–Terseira–Lisabona: vismaz četri turp un atpakaļ reisi nedēļā no 8.00 līdz 21.00 dažādās nedēļas dienās visu gadu, viens lidojums nedēļā var būt apvienots ar maršrutu Lisabona–Piku–Lisabona. — Maršrutā Lisabona–Orta–Lisabona: vismaz trīs turp un atpakaļ reisi nedēļā no 8.00 līdz 21.00 visu gadu, turklāt šīs dienas nedrīkst būt pēc kārtas. — Maršrutā Funšala–Pontadelgada–Funšala: vismaz viens turp un atpakaļ reiss nedēļā visu gadu. — Maršrutā Portu–Pontadelgada–Portu: vismaz divi turp un atpakaļ reisi nedēļā visu gadu, viens reiss no oktobra līdz jūnijam var būt ar pārsēšanos Lisabonā. — Maršrutā Lisabona–Santamarija–Lisabona: vismaz viens un turp atpakaļ reiss nedēļā, ko var apvienot ar maršrutu Lisabona–Pontadelgada–Lisabona. — Maršrutā Lisabona–Piku–Lisabona: vismaz viens un turp atpakaļ reiss nedēļā visu gadu laikposmā no piektdienas līdz svētdienai, ko var apvienot ar maršrutu Lisabona–Terseira–Lisabona. — Maršrutā Portu–Terseira–Portu: vismaz viens turp un atpakaļ reiss nedēļā no 1. jūnija līdz 30. septembrim. Ja pārvadātāja(-u) iesniegtajos sarakstos ir paredzēts vairāk nekā viens reiss dienā, reisiem jānotiek no 6.30 (vietējais laiks izlidošanas vietā) līdz 0.30 (vietējais laiks ielidošanas vietā), turklāt viens reiss ik dienas jāveic starp 8.00 un 21.00 un vismaz trīsreiz nedēļā viens reiss jāveic līdz 14.00. Pārvadātāji var veikt citus lidojumus ārpus iepriekš minētā lidojumu grafika, ja tie ievēro Komisijas paziņojumā noteikto biežumu un jaudu. Izvēloties šo variantu, ir jāņem vērā, ka pastāv ekspluatācijas ierobežojumi, kas minēti noteikumos par valsts lidostām. Ja pārvadātāja(-u) iesniegtajos sarakstos maršrutos Funšala–Pontadelgada–Funšala, Lisabona–Santamarija–Lisabona un Lisabona–Piku–Lisabona, un Portu–Terseira–Portu ir paredzēts vairāk nekā viens reiss nedēļā, tie jāveic atšķirīgās dienās. Maršrutos Lisabona–Terseira–Lisabona, Lisabona–Orta–Lisabona un Portu–Pontadelgada–Portu reisi vienmērīgi jāsadala visas nedēļas garumā. Ja kopējais kādā maršrutā piedāvātais reisu skaits visiem pārvadātājiem kopā ir vairāk nekā 6 (seši) reisi nedēļā, jābūt vismaz vienam reisam dienā. Saistībā ar pārvadājumu tarifiem 1. Tarifu struktūru veido šādi elementi: a) ekonomiskās klases cena bez ierobežojumiem, cenu skala ar nosacījumiem un līmeņiem, kas atbilst dažādiem pieprasījuma veidiem (tūrisms, darījumu lidojums, parastās kravas, īpaši produkti utt.); b) PEX cena lidojumam turp un atpakaļ maršrutā starp Azoru salām un kontinentu — EUR 233, kā arī PEX cena lidojumam turp atpakaļ maršrutā starp Azoru salām un Funšalu — EUR 172; c) Atlaižu tarifs ar ierobežojumiem, kas paredzēts iedzīvotājiem un studentiem, ko piemēro vismaz 10 % maršrutā paredzēto vietu katrā IATA sezonā, un atlaižu tarifs ar ierobežojumiem, kas paredzēts pārvadātāja noteiktam vietu skaitam par pārvadātāja noteiktu cenu katrā lidojumā (neatkarīgi no nerezervēto vietu skaita) citās tarifu klasēs. Atlaižu tarifs ir par vismaz 30 % zemāks nekā iedzīvotājiem vai studentiem piemērojamais tarifs, taču nevar būt zemāks par EUR 120; d) Azoru salu autonomā apgabala iedzīvotāji, kas nodzīvojuši apgabalā vismaz sešus mēnešus un dzīvo salās, kurām ir tieša satiksme ar kontinentu vai Funšalu, kā arī Madeiras autonomā apgabala iedzīvotāji ir tiesīgi saņemt 33 % atlaidi no parastā ekonomiskās klases tarifa, uz ko neattiecas ierobežojumi; e) studenti, kuri ir 26 gadus veci vai jaunāki un kuru pastāvīgā dzīvesvieta vai mācību iestāde atrodas Azoru salu autonomajā apgabalā, un kuri attiecīgi apmeklē mācību iestādi vai dzīvo citviet valsts teritorijā, ir tiesīgi saņemt 40 % atlaidi no parastā ekonomiskās klases tarifa, uz ko neattiecas ierobežojumi; f) dienās, kad nav tiešo reisu maršrutā Funšala–Pontadelgada–Funšala, studenti, kuri ir 26 gadus veci vai jaunāki un kuru izbraukšanas vieta vai galamērķis atrodas Azoru salu autonomajā apgabalā, var lidot caur Lisabonu, ar nosacījumu, ka viņi visos lidojuma posmos izmanto vienu un to pašu gaisa pārvadātāju. Viņi nedrīkst izvēlēties tādus lidojumu laikus, kas ļautu viņiem īslaicīgi uzturēties Lisabonā; g) maksimālie kravas pārvadājumu tarifi ir minēti II pielikumā. Katram pārvadātājam 1. punktā minētajos maršrutos jāparedz vienādi tarifi neatkarīgi no tā, vai izlidošanas vieta/ galamērķis ir Lisabona vai Portu, un tarifus piemēro bez diskriminācijas, neierobežojot iespējas piedāvāt dažādas balvas par sakrātiem punktiem lidojumos no viena punkta uz citu. Tarifu struktūra obligāti jānorāda gan vietās, kur noris biļešu tirdzniecība, gan vietās, kur noris reģistrēšanās lidojumam. 2. Iedzīvotājiem un studentiem jāmaksā šāda neto summa, kad atrēķinātas iepriekšējā punkta d) un e) apakšpunktā minētās atlaides: a) EUR 194, ko piemēro Azoru salu autonomā apgabala iedzīvotājiem par turp un atpakaļ lidojumu uz kontinentu; b) EUR 170, ko piemēro Azoru salu autonomā apgabala un Madeiras autonomā apgabala iedzīvotājiem par turp un atpakaļ lidojumu no Azoru salām un Funšalas; c) EUR 151, ko piemēro studentiem turp un atpakaļ lidojumiem starp Azoru salām un kontinentu; d) EUR 107, ko piemēro studentiem turp un atpakaļ lidojumiem starp Azoru salām un Funšalu. Cenas, kas minētas 1. punkta b) un g) apakšpunktā un 2. punkta a) līdz d) apakšpunktā, no 2008. gada pārskatīs katra gada 1. novembrī, ņemot vērā iepriekšējā gada inflācijas līmeni, kas publicēts “Grandes opções do plano” jeb Plānošanas pamatnostādnēs un par ko Valsts civilās aviācijas institūts līdz 30. septembrim paziņojis pārvadātājiem, kas darbojas minētajos maršrutos. Pārvadātāji var uzlikt maksājumu, lai kompensētu degvielas cenu pieauguma radītās papildizmaksas (PI), ko reizi ceturksnī pārskatīs, izmantojot tālāk minēto formulu un noapaļojot līdz nākošajai vienībai. PI = k × (b - 50,00) kur: PI = OW degvielas papildizmaksas (izsakot EUR); K = 0,685 × vidējā USD/EUR maiņas likme iepriekšējā ceturksnī; b = vidējā cena par barelu ASV dolāros iepriekšējā ceturksnī. Pārvadātāji arī var iekasēt maksu, kas nepārsniedz EUR 16 un EUR 4, par biļešu rezervāciju un izdošanu pārvadātāja tiešās pārdošanas vietās vai telefonpakalpojumu centros. Par 1. punkta c) apakšpunktā minēto biļešu rezervāciju un izdošanu, ja tā noris telefonpakalpojumu centros vai pārdošanas vietās lidostās, tiek iekasēta maksa, kas nepārsniedz EUR 4. 3. Valsts saskaņā ar nosacījumiem, kas jāparedz tiesību aktos, subsidē iedzīvotāju un studentu lidojumus, ja tiek piemēroti 1. un 2. punktā noteiktie kritēriji un tarifi. Par vienu turp un atpakaļ lidojumu 2008. gadā tiks piešķirtas šādas subsīdijas: — EUR 105 par lidojumu turp un atpakaļ šādos maršrutos: — Lisabona/Santamarija/Lisabona — Lisabona/Piku/Lisabona — Portu/Terseira /Portu — EUR 86 par lidojumu turp un atpakaļ šādos maršrutos: — Lisabona/Pontadelgada/Lisabona — Lisabona/Terseira/Lisabona — Lisabona/Orta/Lisabona — Funšala/ Pontadelgada/Funšala — Portu/ Pontadelgada/Portu Tarifi pasažieru un kravas pārvadājumiem starp jebkuru lidostu Azoru salu autonomajā apgabalā, kam nav tiešas satiksmes ar kontinentu vai Funšalu, ir identiski iepriekš minētajiem tarifiem; pasažieru lidojumiem starp kontinentu un Azoru salu autonomo apgabalu un starp dažādiem autonomiem apgabaliem ir paredzēti divi lidojuma kuponi, respektīvi, viens turp un viens atpakaļ, un pasažieru lidojumiem Azoru salu autonomajā apgabalā paredzēti: — divi lidojuma kuponi pasažieriem, kas nav iedzīvotāji, — trīs lidojuma kuponi iedzīvotājiem un studentiem, — izņemot lidojumam uz Korvu [Corvo], kurā ir paredzēts viens papildu lidojuma kupons dienām, kad nav reisa. Dienās, kad konkrētā salā nav tieša reisa uz kontinentu vai Funšalu, iedzīvotāji un studenti var lidot, izmantojot citus savienojumus. Papildus iepriekš minētajām subsīdijām valsts segs arī transporta izdevumus pasažieriem par turp un atpakaļ lidojumiem uz salām, kur nav tiešās satiksmes ar kontinentu un Funšalu. Aprēķinot transporta izmaksas, ir jāņem vērā tarifi, ko autonomā apgabala iekšējiem lidojumiem apstiprinājusi Azoru salu autonomā apgabala valdība. Var noteikt naudassodu par neierašanos, kas nedrīkst pārsniegt 20 % no tarifa attiecīgajā ekonomiskajā klasē. Šīs sabiedrisko pakalpojumu sniegšanas saistības nekādā veidā neskar spēkā esošos starplīniju līgumus ar citiem pārvadātājiem par tarifiem, kuri piemērojami pārvadājumiem no/uz vietām, kas nav Lisabona, Portu un Funšala. Pārvadātāji var apvienot gaisa satiksmes posmus vai lietot vienu un to pašu lidojuma numuru, ja vien tas ir iepriekš saskaņots ar Valsts civilās aviācijas institūtu. Saistībā ar lidojumu tirdzniecību Lidojumi jāpārdod, izmantojot vismaz vienu datorizētu rezervēšanas sistēmu. Saistībā ar pārsēšanos Ja minētos maršrutus apkalpo dažādi pārvadātāji, tiem jāvienojas, lai iedzīvotāji un studenti, kas lido no kādas Azoru salu autonomā apgabala lidostas vai uz to, varētu dažādos posmos lidot ar dažādiem pārvadātājiem. Saistībā ar kravu pārvadājumiem un pasta pakalpojumiem 1. punktā minētajos maršrutos gaisa pārvadātāju pienākums ir uzņemt kravu transportēšanai no jebkuras Azoru salas vai uz to atkarībā no piedāvātās jaudas un saskaņā ar II pielikumā minētajiem tarifiem. II pielikumā noteiktajiem tarifiem var pieskaitīt drošības nodevu, kas nepārsniedz EUR 0,10 par kg, un degvielas nodevu par kg, kas atbilst 2 % no degvielas papildizmaksas (PI), kuru nosaka saskaņā ar formulu nodaļas “Tarifi” 2. punktā. Vienā lidojumā jāspēj uzņemt vismaz divas tonnas kravas, ieskaitot pasta sūtījumus, turklāt pārvadātājam jāsadala pieejamā jauda vienmērīgi visai nedēļai, ievērojot šādus obligātos nosacījumus: — 30 tonnas dienā maršrutā Lisabona–Pontadelgada–Lisabona; — 25 tonnas dienā, kad notiek lidojumi ar minimālo biežumu maršrutā Lisabona–Terseira–Lisabona. Maršrutā Lisabona–Piku–Lisabona nedēļā katrā turp un atpakaļ lidojumā jānodrošina, ka var uzņemt 2 tonnas kravas un pasta sūtījumu. Katra lidojuma kravas un pasta sūtījumu ietilpību nosaka pēc šādas formulas: C = P - (0,75 × S × 97), kur C = ir kravas un pasta sūtījumu ietilpība kilogramos, ko var uzņemt vienā lidojumā; P = ir pasažieru, bagāžas, kravas un pasta sūtījumu kopsvars kilogramos, ko var pārvadāt lidmašīna noteiktā sektorā [allowed traffic load] un ko veido starpība starp maksimālo sertificēto pacelšanās svaru un ekspluatācijas svaru (lidmašīna, apkalpe, degviela, pārtika u.c.); S = ir vietu skaits lidmašīnā; 0,75 = ir koeficients, ko pieņem, ja lidmašīna ir noslogota 75 % apmērā; 97 = atbilst vidējam pieauguša pasažiera un attiecīgās bagāžas svaram (84 kg + 13 kg) saskaņā ar JAR-OPS 1.620 noteikumiem.